הרשו לי להתחיל עם רוי אמארה.
הטיעון של רוי הוא שישנה נטייה להערכת יתר של רוב הטכנולוגיות החדשות
בתחילת הדרך, מבחינת ההשפעה שלהם,
ואחר כך ישנה הערכת חסר בטווח הארוך
כי אנחנו מתרגלים אליהן.
אנחנו נמצאים באמת בתקופה של נסים ונפלאות.
אתם זוכרים את השיר הנפלא הזה של פול סיימון?
היו בו שתי שורות.
אז מה היה זה שנחשב לנס באותם ימים?
האטת הדברים -- הילוך איטי --
ושיחות בינלאומיות.
זאת משום שהיה נהוג כשגרה שמרכזנים ייכנסו לכם באמצע שיחה
ויגידו לכם: "שיחה מחו"ל. אתם רוצים לנתק?"
וכיום זה נחשב דבר רגיל להתקשר לכל מקום בעולם.
ובכן, משהו דומה עשוי להתרחש
לגבי קריאה ותכנות של חיים.
אבל לפני שארד לפרטים של אלה,
בואו נדבר לרגע על טלסקופים.
במקור, היתה הערכת יתר לגבי השפעת הטלסקופים.
זהו אחד מהדגמים המוקדמים של גלילאו.
אנשים חשבו שזה הולך להחריב לגמרי את הדת.
(צחוק)
אז אנחנו לא ממש שמים לב לטלסקופים.
אבל כמובן, טלסקופים ששוגרו לפני 10 שנים, כפי ששמעתם זה עתה,
יכלו לקחת את הפולקסווגן הזה, להטיס אותו לירח,
ואז יכולתם לראות את האורות של הפולקסווגן הזה נדלקים על הירח.
וזוהי עוצמת הרזולוציה שאיפשרה לכם לראות
גרגרי אבק קטנים מרחפים סביב שמשות רחוקות.
שערו בנפשכם לרגע שזו היתה שמש במרחק מיליארד שנות אור,
ושראיתם גרגר אבק קטן שהופיע לפניה.
הדבר דומה לגילוי כוכב לכת מחוץ למערכת השמש.
והדבר המדליק הוא, שהטלסקופים אותם משגרים בימינו
יאפשרו לראות אור של נר בודד על פני הירח.
ואם תפרידו אותו באמצעות לוחית אחת,
תוכלו לראות שני נרות נפרדים במרחק הזה.
וזהו סדר הגודל של רזולוציה שתצטרכו
כדי להתחיל לבנות את התמונה של גרגר האבק הזה
כאשר הוא מופיע סביב השמש
ולראות אם יש לו חתימה כחולה-ירוקה.
ואם יש לו חתימה כחולה-ירוקה,
זה אומר שחיים הם נפוצים ביקום.
בפעם הראשונה שתראו חתימה כחולה-ירוקה על כוכב לכת מרוחק,
תדעו שיש שם פוטוסינטזה,
יש שם מים,
ושהסיכוי שראיתם את כוכב הלכת האחר היחיד שיש בו פוטוסינטזה
שואף לאפס.
וזהו אירוע מכריע בזמן.
יש לפני ואחרי היום שבו היינו לבד ביקום,
שכחו מהגילוי של יבשת זו או אחרת.
אז ככל שחושבים על זה,
אנחנו מתחילים עכשיו להיות מסוגלים לקבל תמונות של רובו של היקום.
וזהו עידן של נסים ונפלאות.
ואנחנו די לוקחים את זה כמובן מאליו.
משהו דומה קורה בהקשר של החיים.
אנחנו שומעים על החיים דרך הפיסות והחתיכות הקטנות האלה:
אנחנו שומעים על CRISPR, ואנחנו שומעים הטכנולוגיה הזאת,
ועל הטכנולוגיה ההיא.
אבל השורה התחתונה לגבי החיים היא שמסתבר שהחיים הם קוד.
והחיים כקוד הוא עקרון ממש חשוב, כי משמעותו,
שבדיוק כמו שאתם יכולים לכתוב משפט
באנגלית או בצרפתית או בסינית,
בדיוק כמו שאתם יכולים להעתיק משפט,
בדיוק כמו שאתם יכולים לערוך משפט,
בדיוק כמו שאתם יכולים להדפיס משפט,
כך אתם מתחילים להיות מסוגלים לעשות את זה עם החיים.
זה אומר שאנחנו מתחילים ללמוד איך לקרוא את השפה הזאת.
וזאת, כמובן, היא השפה שמשמשת את התפוז הזה.
אז איך התפוז הזה מבצע קוד?
הוא אינו עושה זאת בצורה של אחדים ואפסים כמו שעושה מחשב.
הוא יושב על עץ, ויום אחד מה שהוא עושה:
פלופ!
וזה משמעו: בצע קוד.
קוד AATCAAG: צור לי שורש קטן.
קוד TCGACC: צור לי גבעול קטן.
קוד GAC: צור לי כמה עלים. קוד AGC: צור לי כמה פרחים.
ואחר GCAA: צור לי עוד כמה תפוזים.
כאשר אני עורך משפט באנגלית באמצעות מעבד תמלילים,
מה שקורה הוא שאני יכול לעבור מהמילה הזו למילה הזאת.
אם אני עורך משהו בתפוז הזה
ומכניס פנימה GCAAC, באמצעות CRISPR או משהו אחר ששמעתם עליו,
אז התפוז הזה הופך ללימון,
או שהוא הופך לאשכולית,
או שהוא הופך למנדרינה.
ואם אני עורך אחת מכל אלף אותיות,
אתה הופך להיות האדם שיושב לידך היום.
תהיו יותר זהירים בבחירת מקום הישיבה שלכם.
(צחוק)
מה שקורה עם הנושא הזה הוא שזה היה ממש יקר בתחילה.
זה היה דומה לשיחות בינלאומיות.
אבל העלות של זה צונחת ב-50 אחוז יותר מהר מאשר חוק מוּר.
הגנום המלא הראשון ב-200 דולר הוכרז אתמול ע"י "וריטאס".
וכך כאשר אתם מתבוננים במערכות האלה,
זה לא משנה, זה לא משנה, זה לא משנה, ואז זה משנה.
אז הרשו לי להציג לכם תצורת מפה של הנושא הזה.
זוהי תגלית גדולה.
ישנם 23 כרומוזומים.
גדול!
הבה נתחיל עם גירסת טלסקופ, אלא שבמקום להשתמש בטלסקופ,
הבה נשתמש במיקרוסקופ כדי להגדיל
את הנחוּת שבכרומוזומים האלה,
שהוא כרומוזום ה-Y.
הוא שליש מגודלו של ה-X. הוא רצסיבי ובעל מוטציה.
אבל הֵיי,
רק זכר.
וכאשר אתם מתבוננים בדבר הזה,
כאן זה מעין מבט ברמת הארץ כולה,
ברמת רזולוציה בסיסית של 400,
ואז אתם מגדילים עוד ל-550, ואז אתם מגדילים ל-850,
ואתם יכולים להתחיל לזהות עוד ועוד גֶנים ככל שאתם מגדילים את התמונה.
אחר כך אתם מגדילים עוד עד לרמת המדינה הבודדת,
ואתם יכולים להתחיל לאמר למי יש סרטן-דם,
איך הם קיבלו סרטן-דם, איזה סוג של סרטן דם יש להם,
מה נדד מאיזה איזור לאיזה איזור.
ואז אתם מגדילים עוד לרמת הרחוב הבודד.
אז זה מה שקורה אם יש לכם סרטן במערכת העיכול התחתונה
עבור חולה מאד מסויים, ברזולוציה של אות-אחר-אות.
אז מה שאנחנו עושים עם הדבר הזה הוא איסוף נתונים
ויצירת כמות עצומה של מידע.
זהו אחד מבסיסי הנתונים הגדולים ביותר על כדור הארץ,
הוא גדל מהר יותר מקצב ייצור המחשבים שיכולים לאגור אותו.
אתם יכולים ליצור מפות מדהימות עם החומר הזה.
אתם רוצים להבין את הנֶגע ומדוע נגע אחד הוא דֶבֶר
והאחר הוא סוג אחר של נגע
והאחר הוא עוד סוג אחר של נגע?
ובכן, הנה המפה של הנגע.
כמה מהם ללא ספק קטלניים עבור בני-אדם,
כמה מהם לא.
ושימו לב, דרך אגב, כאשר אתם יורדים לשורשו של הדבר הזה,
איך הוא בהשוואה לשחפת?
אז זהו ההבדל שבין שחפת לבין סוגים שונים של נגעים,
ואתם יכולים לשחק כבלשים עם החומרים האלה,
כי אתם יכולים לקחת סוג מאד מסויים של כולרה
שפגע בהאיטי,
ואתם יכולים לראות מאיזו מדינה הוא הגיע,
מאיזה איזור הוא הגיע,
וקרוב לודאי מי הוא החייל שנשא אותו מהמדינה האפריקאית ההיא להאיטי.
מתרחקים ומקטינים.
לא מדובר רק בהתקרבות והגדלה.
זוהי אחת המפות הנהדרות ביותר שנוצרה אי פעם ע"י בני-אדם.
מה שהם עשו זה שהם לקחו את כל המידע הגנטי שהיה להם
על כל המינים,
והם יצרו את עץ החיים על דף יחיד
בתוכו אתם יכולים להגדיל ולהקטין את התמונה.
אז זה מה שהופיע בהתחלה, איך הוא התגוון, איך הוא הסתעף,
כמה גדול הוא הגנום הזה,
על דף יחיד.
זהו מעין עולם החיים על פני כדור הארץ,
והוא עובר כל הזמן עדכונים והשלמות.
וכך כאשר אתם מסתכלים על הדבר הזה,
השינוי החשוב באמת הוא שהביולוגיה הישנה היתה רֵיאַקטיבית --
היו לכם הרבה ביולוגים מאחורי מיקרוסקופים,
והיו להם זכוכיות מגדלת והם צפו בחיות שם בחוץ.
הביולוגיה החדשה היא פרואקטיבית.
אתם לא רק מתבוננים בדברים, אתם מייצרים דברים.
וזהו אכן שינוי גדול
כי הוא מאפשר לנו לעשות דברים כמו זה.
ואני יודע שאתם ממש מתלהבים מהתמונה הזאת.
(צחוק)
זה לקח לנו רק 4 שנים ו-40 מיליון דולר
כדי להיות מסוגלים לקבל את התמונה הזאת.
(צחוק)
ומה שעשינו
הוא שהוצאנו את הקוד הגנטי השלם מתוך התא --
לא גן אחד, לא שני גנים, את הקוד הגנטי השלם של תא יחיד --
בנינו קוד גנטי חדש לגמרי,
הכנסנו אותו לתוך התא,
מצאנו דרך לגרום לתא לבצע את הקוד הזה
וכך יצרנו מין חדש לחלוטין.
זוהי צורת החיים הסינטטית הראשונה בעולם.
ומה אתם עושים עם הדבר הזה?
ובכן, הדבר הזה עומד לשנות את העולם.
הרשו לי להציג לכם שלוש מגמות לטווח הקצר
שקשורות לאיך הדבר הזה עומד לשנות את העולם.
הראשונה, אנחנו עומדים לראות מהפיכה תעשייתית חדשה.
ואני מתכוון לזה פשוטו כמשמעו.
באותה הדרך בה שווייץ וגרמניה ובריטניה
שינו את העולם עם המכונות כמו האחת שאתם רואים בלובי הזה,
יצרו עוצמה --
באותה הדרך בה CERN משנה את העולם,
באמצעות מכשירים חדשים ותפיסתנו את היקום --
צורות חיים ברות-תכנות עומדות אף הן לשנות את העולם
כי מרגע שאתם יכולים לתכנת תאים
באותה הדרך בה אתם מתכנתים את רכיב המחשב שלכם,
אז אתם יכולים לעשות כמעט כל דבר.
רכיב המחשב שלכם יכול להפיק צילומים,
יכול להפיק מוזיקה, יכול להפיק סרט,
יכול להפיק מכתבי אהבה, יכול להפיק גליונות-נתונים.
אלו רק אפסים ואחדים שמרחפים להם שם.
אם נוכל לגרום לאותיות ATCG לרחף דרך תאים,
אז התוכנה הזאת תיצור חומרה משלה,
מה שאומר שהיא תיגדל במהירות רבה.
לא משנה מה יקרה,
אם אתם משאירים את הטלפון הסלולרי שלכם ליד המיטה שלכם,
לא תמצאו מיליארד טלפונים סלולריים בבוקר.
אבל אם תעשו זאת עם אורגניזמים חיים,
תוכלו לעשות את הדבר הזה בקנה מידה גדול מאד.
אחד הדברים שניתן לעשות הוא להתחיל לייצר
דלקים ניטרליים מבינת פחמן
בקנה מידה מסחרי עד 2025,
מה שאנו עושים עם חברת "אקסון".
אבל ניתן גם להסב אדמות חקלאיות.
במקום שתזדקקו לק"מ מרובע אחד לייצור שמנים או לייצור חלבונים,
תוכלו לעשות זאת בתוך מיכלים
ביעילות גבוהה פי 10 עד פי 100 לכל יחידת שטח.
או שתוכלו לאחסן נתונים, או שתוכלו לייצר את כל החיסונים שבעולם
בתוך שלושה מיכלים אלה.
או שתוכלו לאחסן את רוב האינפורמציה ששמורה ב-CERN בתוך אותם 3 מיכלים.
ה-DNA הוא התקן איחסון מידע מאד יעיל.
תפנית שניה:
מתחילים לראות את צמיחתה של הביולוגיה התאורטית.
מחלקות בבתי-ספר לרפואה הינן מהמקומות השמרניים ביותר על פני כדור הארץ.
הדרך בה מלמדים בהן אנטומיה דומה לדרך בה לימדו אנטומיה
לפני 100 שנה.
"ברוכים הבאים, סטודנטים. הנה הגוויה שלכם."
אחד הדברים בהם בתי-ספר לרפואה אינם חזקים הוא יצירת מחלקות חדשות,
לכן הדבר הזה כה בלתי-רגיל.
איזק כהן פתח זה עתה מחלקה המבוססת על ביואינפורמטיקה, מידע, ידע
בבית הספר לרפואה של הרווארד.
ובמידה מסויימת, מה שמתחיל להתרחש הוא
שביולוגיה מתחילה לקבל מספיק מידע
כדי להתחיל ללכת בעקבות הפיזיקה,
אשר היתה בעבר פיזיקה מבוססת תצפיות
ופיזיקה מבוססת ניסויים,
ואז החלה ליצור ביולוגיה תיאורטית.
ובכן, זה מה שמתחילים לראות
הודות לכך שישנם כה הרבה תיקים רפואיים,
הודות לכך שישנו כל כך הרבה מידע על אנשים:
יש לנו את הגנום שלהם, יש לנו את מיפוי הוירוסים שלהם,
יש לנו את המיקרוביום שלהם.
וככל שהמידע הזה נערם,
כך אפשר להתחיל לבצע תחזיות.
הדבר השלישי שמתרחש הוא ההתקרבות לצרכן.
כך, גם אתם יכולים לבקש את ריצוף הגנום שלכם.
וזה מתחיל ליצור חברות כמו "23 אֵנד מי",
וחברות כאלה עומדות לתת לכם
עוד ועוד ועוד מידע,
לא רק לגבי הקרובים שלכם,
אלא גם עליכם ועל גופכם,
והן עומדות להשוות נתונים,
והן עומדות להשוות נתונים לאורך זמן,
ואלו עומדים להיעשות בסיסי-נתונים גדולים מאד.
אבל זה גם מתחיל להשפיע על סדרה של עסקים אחרים
בדרכים בלתי צפויות.
באופן רגיל, כאשר אתם מפרסמים משהו, אתם לא באמת רוצים שהצרכן
ייקח את המודעה שלכם לחדר השירותים כדי להשתין עליה.
אלא אם כן אתם "איקאה", כמובן.
כי כאשר אתם קורעים את זה מתוך כתב עת ומשתינים על זה,
זה ייהפך לכחול אם אתם בהריון.
(צחוק)
והם יתנו לכם הנחה על מיטת התינוק.
(צחוק)
נכון? אז כשאני אומר העצמה של הצרכן,
וזה נפרש אל מעבר לביוטכנולוגיה,
אני בעצם מתכוון לזה.
אנחנו מתחילים עכשיו לייצר, בחברת "סינתטיק ג'נומיקס",
מדפסות שולחניות
שתאפשרנה לכם לתכנן תא חי,
להדפיס תא,
לבצע את הקוד שבתא.
אנחנו יכולים היום להדפיס תרכיבי חיסון
בזמן אמת בין זמן ההמראה של מטוס
ועד זמן הנחיתה שלו.
אנחנו נשווק 78 מהמכונות האלה השנה.
זוהי לא ביולוגיה תיאורטית. זוהי הדפסה ביולוגית.
הרשו לי לדבר על שתי מגמות לטווח ארוך
שתגענה אליכם בתוך תקופת זמן ארוכה יותר.
הראשונה היא שאנחנו מתחילים לתכנן מחדש מינים.
שמעתם על כך, נכון?
אנחנו מתכננים מחדש עצים. אנחנו מתכננים מחדש פרחים.
אנחנו מתכננים מחדש יוגורט,
גבינה, כל דבר אחר שתרצו.
וזה, כמובן, מעלה איתו את השאלה המעניינת:
איך ומתי כדאי שנתכנן מחדש בני-אדם?
ורבים מאיתנו חושבים, "הו לא, לעולם לא נרצה לתכנן מחדש בני-אדם."
אלא אם כן, כמובן, יש לילדכם את גן ההנטינגטון
וגורלו נחרץ.
או, אם אתם מעבירים הלאה את גן הסיסטיק פיברוזיס,
מקרה שבו לא רק תרצו לתכנן מחדש את עצמכם,
אלא גם תרצו לתכנן מחדש את ילדיכם ואת ילדיהם.
אלו הם ויכוחים מסובכים והם ייתרחשו בזמן אמת.
אתן לכם דוגמה אחת עכשווית.
אחד מהויכוחים המתנהלים כיום באקדמיות הלאומיות
הוא סביב היכולת ליצור "דחיפת גנים" ביתושים
כך שנהרוג את כל היתושים נושאי המלריה.
ובכן, ישנם אנשים שאומרים,
"זה ישפיע על הסביבה באופן קיצוני, אל תעשו את זה."
אחרים אומרים,
"זה אחד הדברים שהורגים מיליוני אנשים בכל שנה.
מי אתם שתאמרו לי שאני לא יכול להציל את ילדיי בארץ שלי?"
ולמה הויכוח הזה כל כך מסובך?
מכיוון שברגע שאתם מתירים את זה בברזיל
או בדרום פלורידה --
יתושים לא מכבדים חומות.
אתם לוקחים החלטה עבור העולם כולו
כאשר אתם מעלים לאויר דחיפת גנים.
האדם הנפלא הזה זכה בפרס נובל,
ואחרי שזכה בפרס נובל
הוא החל לתהות בשאלה
איך התחילו החיים על פני כדור הארץ
וכמה סביר שאין חיים במקומות אחרים?
אז מה שהוא עשה זה להסתובב סביב הסטודנטים האלה
ולהגיד לסטודנטים שלו,
"צרו לי חיים אבל אל תשתמשו באף כימיקל או מכשיר מודרני.
צרו לי חומר שהיה פה לפני שלושה מיליארד שנה.
אתם לא יכולים להשתמש בלייזרים. אתם לא יכולים להשתמש לא בזה ולא בזה."
הוא נתן לי בקבוקון עם מה שהוא יצר לפני שלושה שבועות.
מה הוא יצר?
הוא יצר מה שנראה בבסיסו כמו בועות סבון עשויות ליפידים.
הוא יצר קדם RNA.
הוא גרם לספיגתו של קדם ה-RNA ע"י התא
ואז נתן לתאים להתחלק.
אנחנו עשויים להיות די קרובים --
הניחו עשור, אולי שני עשורים --
ליצירת חיים מאפס
מתוך מושבות-אב.
מגמה ארוכת-טווח שניה:
חיינו התנהלו ומתנהלים בעידן הדיגיטלי --
אנחנו מתחילים לחיות את עידן הגנום
והביולוגיה וה-CRISPR והביולוגיה הסינטתית --
וכל זה עומד להתמזג עם עידן המוח.
אנחנו מתקרבים לנקודה בה נוכל לבנות מחדש את רובם של איברי גופנו,
באופן דומה לבניה מחדש שמתרחשת כאשר אתם שוברים עצם או נכווים בעורכם.
אנחנו מתחילים ללמוד איך לבנות מחדש את קנה הנשימה שלנו
או איך לבנות מחדש את שלפוחית השתן שלנו.
שניהם הושתלו בבני-אדם.
טוני אטאלה עובד על 32 איברים שונים.
אבל הליבה עומדת להיות הדבר הזה,
כי זה מי שאתם וכל השאר רק עטיפה.
אף אחד לא עומד לחיות מעבר לגיל 120, 130, 140 שנה
אלא אם כן נתקן את זה.
וזהו האתגר המעניין ביותר.
זוהי החזית הבאה, יחד עם:
"כמה נפוצים החיים ביקום?"
"מהיכן הגענו?"
ושאלות דומות.
הרשו לי לסיים עם ציטטה שמיוחסת לאיינשטיין.
"אתם יכולים לחיות כאילו כל דבר הוא נס,
ואתם יכולים לחיות כאילו כלום איננו נס."
זוהי בחירה שלכם.
אתם יכולים להתמקד במה שרע, אתם יכולים להתמקד במה שמפחיד,
וללא ספק יש הרבה דברים מפחידים שם בחוץ.
אבל השתמשו ב-10 אחוזים של מוחכם כדי להתמקד בזה, או אולי 20 אחוז,
או אולי 30 אחוז.
אבל זכרו רק,
אנחנו אכן חיים בעידן של נסים ונפלאות.
יש לנו מזל שאנו חיים בתקופה הזאת. יש לנו מזל שאנו רואים את הדברים האלה.
יש לנו מזל שאנחנו יכולים ליצור קשר עם אנשים כמו אלה
שבונים את כל הדברים שבחדר הזה.
אז תודה רבה לכולכם, על כל אשר אתם עושים.
(מחיאות כפיים)